Gewasse brand amper in Witzenberg[Foto: Verskaf] Die Kaapse Wynland-distriksmunisipaliteit se brandweer is Maandagmiddag na die toneel ontbied. Volgens Jo-Ann Otto, woordvoerder van die Kaapse Wynland-distriksmunisipaliteit, het grondspanne deur die nag die brand in bedwang probeer bring. Die brand het vanoggend [Dinsdag] bo-op die berg gewoed en is weens die windrigting na ’n gebied met ’n hoë brandstoflading versprei, wat gedreig het om na landbougrond te beweeg. “Met die oesseisoen goed op dreef in die Witzenbergvallei, is alle pogings aangewend om die landbougrond te beskerm,” het Otto gesê. Twee helikopters van Henley Air en nog ’n helikopter van die provinsiale rampbestuursentrum is geaktiveer om met brandbestryding te help. Twee grondspanne van die munisipaliteit en twee grondspanne van NCC Wildfires is reeds Maandagaand geaktiveer. Altesaam 62 brandbestryders was op die toneel en die span is deur ses brandbestrydingsvoertuie ondersteun. “Die helikopters het omstreeks 10:45 na hul basisse teruggekeer. Die vier grondspanne sal nou op die brandlyn bly en voortgaan met moniterings- en opruimingsoperasies.” Volgens Otto is verskeie faktore oorweeg voordat vier helikopters, ses voertuie en die vier toegeruste grondspanne na hierdie brand ontplooi is. “Ons het die uitwerking oorweeg van die voorspelde temperature op grondspanne, die moontlikheid van hitteuitputting en dehidrasie, asook die nabyheid van plase waar tans geoes word. “Die baie warm temperature in die komende week – waarskynlik in die omgewing van die hoë 30’s – bied rede tot kommer, aangesien opvlammings meer waarskynlik is in hierdie toestande.”